Komisijos sprendimas
1996 m. rugsėjo 4 d.
dėl gyvūnų sveikatos reikalavimų ir veterinarinio sertifikavimo į Bendriją importuojant arklių šeimos gyvūnų rūšių spermą
(tekstas svarbus EEE)
(96/539/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. liepos 13 d. Tarybos direktyvą 92/65/EEB, nustatančią gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis ir embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo I dalyje, bei jų importą į Bendriją [1] su paskutiniais pakeitimais, padarytais Komisijos sprendimu 95/176/EB [2], ypač į jos 11 straipsnio 2 dalį, 17 ir 18 straipsnius,
kadangi Sprendimu 94/63/EB [3] Komisija sudarė laikiną sąrašą trečiųjų šalių, iš kurių valstybės narės leidžia importuoti avių, ožkų ir arklių rūšių spermą, kiaušialąstes ir embrionus, bei kiaulių rūšių kiaušialąstes ir embrionus;
kadangi turi būti nustatyti šviežios, atšaldytos ir sušaldytos arklių rūšių spermos importo į Bendriją gyvūnų sveikatos reikalavimai ir veterinarinis sertifikavimas pagal Tarybos direktyvos 92/65/EEB reikalavimus;
kadangi tam tikromis infekcinėmis arklių ligomis užsikrečiama per spermą; kadangi todėl tokioms ligoms nustatyti reikia atlikti konkrečius gyvūnų sveikatos tyrimus, kurie turi būti atliekami pagal konkrečias tyrimų programas, atspindinčias eržilų donorų judėjimą prieš surenkant spermą arba spermos surinkimo laikotarpiu;
kadangi šiame sprendime numatytos priemonės atitinka Veterinarijos nuolatinio komiteto nuomonę,
NUSPRENDĖ:
1 straipsnis
Valstybės narės leidžia importuoti šviežią, atšaldytą arba sušaldytą arklių rūšių spermą, kuri atitinka priede pateiktame gyvūnų sveikatos sertifikato pavyzdyje nustatytus reikalavimus ir kurią lydi toks tinkamai užpildytas sertifikatas.
2 straipsnis
Šis sprendimas taikomas nuo 1996 m. spalio 1 d.
3 straipsnis
Šis sprendimas skirtas visoms valstybėms narėms.
Priimta Briuselyje, 1996 m. rugsėjo 4 d.